Corry Brokken

Cornelia Maria «Corry» Brokken (født 3. desember 1932 i Breda i Nederland, død 31. mai 2016 i Laren i Nederland) var en nederlandsk sanger, jurist og radio- og fjernsynsprogramleder. Hun vant en Edison-pris to ganger, i 1963 og i 1995. Hun vant også Eurovision Song Contest 1957 med sangen «Net als toen», og hun var programleder for Eurovision Song Contest 1976.

Liv og virke 
Corry Brokken arbeidet først som tannlegeassistent for å kunne finansiere en sangutdannelse. Hun debuterte på nederlandsk radio med sangen «I Apologize» i 1952. To år senere ble hennes første plate sluppet, og i 1956 representerte hun Nederland for første gang under Eurovision Song Contest 1956 med sangen «Voorgoed voorbij» (over for alltid), men vant ikke. Hvilken plass hun fikk er ukjent, siden bare vinneren «Refrain» ble offentliggjort.

Ett år senere, i 1957, deltok hun igjen i Eurovision Song Contest 1957. Denne gang med sangen «Net als toen» (akkurat som den gang), komponert av Willy van Hemert. Hun deltok for siste gang i Eurovision Song Contest 1958, da hun igjen reprensenterte Nederland. Sangen «Heel de Wereld» (hele verden) endte imidlertid på en delt sisteplass.

I 1960 fikk Corry Brokken en nummer én-plassering i Nederland med sangen «Milord», som allerede var kjent i Édith Piafs versjon. I 1961 opptrådte hun i Sleeswijk-revyen sammen med komikerduoen Snip en Snap.

Fra 1961 til 1972 ledet hun ulike fjernsynsshow på nederlandsk TV, samtidig som hun regelmessig ga ut nye plater. Blant utgivelsene var nederlandske tolkninger av Charles Aznavours chansons «Mijn ideaal» (mitt ideal) (1962) og «La Mamma» (1964).

Brokken arbeidet også i Tyskland og ble kjent der gjennom tyskspråklige versjoner av blant annet «Milord» og «La Mamma». Hun presenterte store fjernsynsshow for ARD i Tyskland fra 1967 til 1970 («Varietézauber»). Blant gjestene der var Charles Aznavour, Gilbert Bécaud, Caterina Valente og Hildegard Knef.

Hun ga ut flere nederlandskspråklige album i perioden 1968–1973, blant annet et album med sanger av Toon Hermans, og et som Willem Duys produserte.

I 1976 kom hun tilbake til Eurovision Song Contest 1976, som programleder fra Congresgebouw i Haag. Året før hadde gruppa Teach-In vunnet konkurransen i Stockholm med låten «Ding-a-dong». Brokken vendte tilbake til konkurransen for siste gang i 1997, da hun leste opp poengene til den nederlandske juryen.

Jus og senere karriere 
I 1976 begynte Corry Brokken å studere jus og arbeidet deretter som advokat frem til 1988, da hun ble ansatt som stedfortredende dommer i 's-Hertogenbosch.

Corry Brokken gjorde comeback i 1996 med albumet Nooit gedacht (norsk: det hadde jeg aldri trodd) som hun gjorde reklame for i noen TV-programmer. Albumet ble ingen suksess, og hun gikk over til å skrive sine memoarer. Disse ble utgitt i 2000 under tittelen Wat mij betreft (for min del).

I 2006 var hun fast gjestespiller i teatergruppa Purper i showet Purper 100, men hun måtte stå over den andre sesongen på grunn av sviktende helse. Samme år utkom en dvd med høydepunkter fra hennes tidlige TV-show, under navnet «Een avondje uit met Corry Brokken» (ute en kveld med Corry Brokken).

Diskografi 
 «Voorgoed voorbij»
 «Net als toen»
 «Heel de wereld»

Filmografi 
 Jenny

Referanser

Eksterne lenker 
 
 
 

 
 
 

Nederlandske sangere
Vinnere av Eurovision Song Contest
Deltakere i Eurovision Song Contest
Programledere for Eurovision Song Contest
Personer fra Breda